ශ්‍රී ලංකාවට එරෙහිව අසත්‍ය වාර්තා චිත්‍රපට නිර්මාණය කළ චැනල් 04 නාලිකාවේ මාධ්‍යවේදී කැලම් මැක්රේට පොදු රාජ්‍ය මණ්ඩල නායකත්ව සමුළුව ආවරණය කිරීම සඳහා මෙරටට පැමිණීමට වීසා නිකුත් කළ බවත් රටේ සැබෑ තත්ත්වය සියැසින් දැක ඉදිරියේදී හෝ ඔහු වගකීම් සහගත මාධ්‍ය භාවිතාවක නියැලෙනු ඇතැයි රජය බලාපොරොත්තු වන බවත් ජනමාධ්‍ය හා ප්‍රවෘත්ති අමාත්‍ය කෙහෙළිය රඹුක්වැල්ල මහතා පවසයි.බ්‍රිතාන්‍ය අගමැතිවරයා සමඟ තිස් දෙනෙකුගෙන් සමන්විත මාධ්‍ය කණ්ඩායමක් ශ්‍රී ලංකාවට පැමිණෙන බවත් චැනල් 04 මාධ්‍යවේදියාද ඒ අතර සිටින බවත් ඒ මහතා කීය.මහනුවර කුණ්ඩසාලේ පැවැති රැස්වීමකදී පෙරේදා (09) කෙහෙළිය රඹුක්වැල්ල මහතා මෙසේ ප්‍රකාශ කළේය.පොදු රද මඬුළු නායකත්ව සමුළුව ආවරණය කිරීමට විදෙස් මාධ්‍යවේදීන් දහසක් පමණ පැමිණෙන බවත් යම් සිද්ධියක් පදනම් කැරගෙන ඒ අතරින් එක් අයකුගේ හෝ දෙදෙනකුගේ පැමිණීම වළක්වන්නට රජයට අවශ්‍යතාවක් නොමැති බවත් කී ඒ මහතා මෙරට සැබෑ තත්ත්වය දැක ගැනීමෙන් පසු නිවැරදි කැර ගැනීමට අවකාශ ඇති බවද අවධාරණය කළේය.චැනල් 04 මාධ්‍යවේදියාට ඉන්දියාව හරහා පැමිණීමට ඉන්දියාව වීසා නිකුත් නොකළ බවත් ඉන්දියාව කළ දේට අපද කිරීමේ අවශ්‍යතාවක් නොමැති බවත් හෙතෙම කීය.මෙම මාධ්‍යවේදියාගේ වාර්තා අසත්‍ය බව අප ලෝකයට කියා තිබෙන බවත් ඔහුගේ ගමන වැළැක්වුවහොත් මේ රටේ මාධ්‍ය නිදහස නැතැයි කියා මාධ්‍යවේදීන්ට හඬ නඟනු ඇති බවත් කී ඇමැතිවරයා චැනල් 04 මාධ්‍යවේදියා මෙරටට පැමිණ මොන දේ කළත් ඒ අභියෝගය බාරගන්න රජය සූදානම් බවත් කීවේය..